Predkladacia správa

Návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby vypracovalo Ministerstvo vnútra Slovenskej republiky v súlade s § 131 ods. 3 zákona č. 315/2001 Z. z. o Hasičskom a záchrannom zbore.

Účelom nariadenia vlády je zvýšenie stupnice platových taríf príslušníkov Hasičského a záchranného zboru v súlade s čl. 4 ods. 1 Kolektívnej zmluvy vyššieho stupňa pre príslušníkov Hasičského a záchranného zboru na rok 2022 a zvýšenie platových taríf príslušníkov Horskej záchrannej služby v súlade s čl. 4 ods. 3 Kolektívnej zmluvy vyššieho stupňa pre príslušníkov Horskej záchrannej služby na rok 2022.

Podľa § 5 ods. 6 zákona č. 534/2021 Z. z. o štátnom rozpočte na rok 2022 s ohľadom na uvedené kolektívne zmluvy sa stupnica platových taríf príslušníkov Hasičského a záchranného zboru a príslušníkov Horskej záchrannej služby navrhuje zvýšiť s účinnosťou od 1. júla 2022 o 3 %.

Finančný vplyv zvýšenia platových taríf príslušníkov Hasičského a záchranného zboru a príslušníkov Horskej záchrannej služby o 3 % s účinnosťou od 1. júla 2022 nie je zohľadnený v schválenom rozpočte verejnej správy na rok 2022. Ministerstvo financií Slovenskej republiky rozpočtovým opatrením v súvislosti s legislatívnou zmenou zvýši objem finančných prostriedkov kapitoly Ministerstva vnútra Slovenskej republiky na rok 2022. Zvýšenie platových taríf vo výške 3 % pre ďalšie roky je zahrnuté v návrhu rozpočtu kapitoly Ministerstva vnútra Slovenskej republiky na roky 2023 až 2025.

Predložený návrh nariadenia vlády má pozitívny sociálny vplyv, nemá vplyv na podnikateľské prostredie, životné prostredie, informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh nariadenia vlády nemá byť predmetom vnútrokomunitárneho pripomienkového konania.

Účinnosť nariadenia vlády sa navrhuje 1. júla 2022.